मन्त्रिपरिषद्का समिति निर्माण, विधेयक समितिको जिम्मा उपप्रधानमन्त्री लामिछानेलाई
मन्त्रिपरिषद्को विधेयक समितिको समन्वय गर्ने जिम्मेवारी उपप्रधान तथा गृहमन्त्री रवि लामिछानेलाई दिइएको छ । मन्त्रिपरिषद्को सोमबार बसेको बैठकले मन्त्रिपरिषद्का विभिन्न समितिहरूको जिम्मेवारी बाँडफाँट गर्दा उपप्रधानमन्त्री लामिछानेलाई विधेयक समितिको जिम्मेवारी दिने निर्णय भएको हो ।
काठमाडौँ — मन्त्रिपरिषद्को विधेयक समितिको समन्वय गर्ने जिम्मेवारी उपप्रधान तथा गृहमन्त्री रवि लामिछानेलाई दिइएको छ । मन्त्रिपरिषद्को सोमबार बसेको बैठकले मन्त्रिपरिषद्का विभिन्न समितिहरूको जिम्मेवारी बाँडफाँट गर्दा उपप्रधानमन्त्री लामिछानेलाई विधेयक समितिको जिम्मेवारी दिने निर्णय भएको हो । सरकारका प्रवक्ता रेखा शर्माले मन्त्रिपरिषद्को राजनीतिक समितिको नेतृत्व गर्ने जिम्मा प्रधानमन्त्रीलाई रहेको जानकारी दिइन् ।'मन्त्रिपरिषद्को समितिहरूको निर्माण भएको छ । राजनीतिक समितिको नेतृत्व प्रधानमन्त्रीले गर्नुहुन्छ । आर्थिक पूर्वाधार समितिमा उपप्रधानमन्त्री तथा भौतिक पूर्वाधारमन्त्री रघुवीर महासेठले समन्वय गर्ने निर्णय भएको छ,' शर्माले भनिन्, 'विधेयक समितिमा उपप्रधानमन्त्री तथा गृहमन्त्री रवि लामिछानेले समन्वय गर्ने, प्रशासन समितिमा उपप्रधानमन्त्री तथा परराष्ट्रमन्त्री नारायणकाजी श्रेष्ठ र सामाजिक समितिमा उपप्रधानमन्त्री तथा स्वास्थ्यमन्त्री उपेन्द्र यादवले समन्वय गर्नेगरी मन्त्रिपरिषद् समितिहरू बनेका छन् ।'कानुन निर्माणका हिसाबले मन्त्रिपरिषद्को विधेयक समिति महत्त्वपूर्ण मानिन्छ । मन्त्रालयहरूबाट पारित भएर गएका विधेयकका मस्यौदा मन्त्रिपरिषद्को विधेयक समितिबाट पारित भएपछि मात्रै मन्त्रिपरिषद् बैठकमा जाने गर्दछन् । मन्त्रिपरिषद्बाट पारित भएपछि संसद्मा पेस हुन्छन् । कांग्रेससँगको सत्ता गठबन्धन परिवर्तन गरी एमाले, रास्वपा, जसपा, एकीकृत समाजवादीलगायतको नयाँ गठबन्धन भएपछिको पहिलो मन्त्रिपरिषद् बैठकले मन्त्रिपरषद्का विभिन्न समितिहरूको समन्वयकर्ता चयन गरेको हो । फागुन २१ मा कांग्रेस-माओवादी गठबन्धन भत्किएर माओवादी-एमाले-रास्वपा गठबन्धन बनेको थियो । जसपाका अध्यक्ष उपेन्द्र यादव आइतबार मात्रै मन्त्रिपरिषद्मा सहभागी भएका थिए । 